རྩྭ་སའི་སྐྱེ་ཁམས་ཀྱི་སླར་གསོ་ནི་རྩྭ་སའི་དཔལ་འབྱོར་རྒྱུན་མཐུད་ངང་འཕེལ་རྒྱས་འབྱུང་བའི་འགན་སྲུང་ཡིན་ཞིང་།ནོར་ལུག་མང་བ་ཙམ་གྱིས་ཡོང་སྒོ་མང་པོ་འཚོལ་ཐུབ་པ་མ་ཡིན་ཏེ།ཕན་འབྲས་ལྡན་པའི་གསོ་སྤེལ་ལག་རྩལ་གྱིས་དཔལ་འབྱོར་ཕན་འབྲས་ཇེ་མཐོར་གཏོང་ཐུབ་པར་མ་ཟད།ད་དུང་རྩྭ་སའི་སྐྱེ་ཁམས་དང་ཕྱུགས་ཟོག་བར་གྱི་དོ་སྙོམས་འབྲེལ་བ་ཚོད་འཛིན་གང་ལེགས་བྱེད་ཐུབ།རྩྭ་སའི་སྐྱེ་ཁམས་སྲུང་སྐྱོབ་ཀྱི་བྱ་དགའི་ཁ་གསབ་མ་དངུལ་དངོས་འབེབས་དོན་འཁྱོལ་དང་།ཕྱུགས་བསྐྱུར་རྩྭ་སྐྱོང་ལག་བསྟར།ས་ནག་ཐང་བཅོས་སྐྱོང་།རྩྭ་སར་གནོད་པ་ཡོད་པའི་སྐྱེ་དངོས་སྔོན་འགོག་དང་ཚོད་འཛིན་སོགས་སྲིད་ཇུས་དང་བྱེད་ཐབས་རབ་དང་རིམ་པ་བརྒྱུད་ནས།ཚད་བརྒལ་ཕྱུགས་སྐྱོང་དང་སྐྱེ་ཁམས་ཁོར་ཡུག་སྲུང་སྐྱོབ་བར་གྱི་འགལ་བ་ཐག་བཅད་པ་དང་།རྩྭ་སའི་ཐོན་སྐྱེད་ནུས་ཤུགས་དང་སྐྱེ་ཁམས་ཁོར་ཡུག་མུ་མཐུད་དུ་ལེགས་བཅོས་བྱེད་པ་དང་།མཉམ་ལས་ཁང་གིས་རྩྭ་ས་ལྟར་ཕྱུགས་ཟོག་གཏན་འཁེལ་བྱེད་པ།རྩྭ་ཕྱུགས་དོ་སྙོམས་ཀྱི་རྩ་དོན་རྒྱུན་འཁྱོངས་བྱས་ཏེ།དུས་ཚིགས་རང་བཞིན་གྱི་གསོ་སྤེལ་ར་བ་ཉིས་བརྒྱ་སོ་གཉིས་སྒྲིག་འཛུགས་བྱས་ཤིང་།དགུན་དུས་སུ་གཅིག་གྱུར་གྱིས་ཤ་ཤེད་འབུད་དུ་འཇུག་པ་དང་ཕྱིར་བཙོང་བའི་ནོར་ལུག་འབུམ་བཞི་དང་ཁྲི་ལྔའི་ཡན་ལ་བརྒལ་ཏེ།རང་བྱུང་རྩྭ་སའི་གནོན་ཤུགས་ཇེ་ཡང་དུ་བཏང་ཞིང་།མིས་བཏབ་པའི་རྩྭ་སའི་རྒྱ་ཁྱོན་སྤྱི་ཆིང་འབུམ་བཞི་དང་ཁྲི་བདུན་སྟོང་གསུམ་སུམ་བརྒྱ་ལ་སླེབས་ཏེ།ཕྱུགས་ཟོག་ཇེ་ཉུང་དུ་བཏང་ཡང་ཕན་འབྲས་ཇེ་ཉུང་དུ་མི་འགྲོ་བ་དང་།ཕྱུགས་ཟོག་ཇེ་ཉུང་དུ་བཏང་ཡང་ཡོང་སྒོ་ཇེ་ཉུང་ལ་མི་འགྲོ་བའིརྣམ་པ་མངོན་འགྱུར་བྱུང་།